9. การควบคุมภายใน

บริษัทให้ความสำคัญต่อระบบการควบคุมภายในและการบริหารความเสี่ยงเป็นอย่างมาก
เนื่องจากระบบการควบคุมภายในที่ดีและมีประสิทธิภาพสามารถลดความเสี่ยงในการบริหารงาน
พร้อมทั้งสามารถทำให้บรรลุเป้าหมายการดำเนินงานที่กำหนดไว้ได้
โดยบริษัทได้กำหนดให้พนักงานทุกคน มีบทบาท หน้าที่ ความรับผิดชอบ
อำนาจอนุมัติและการบังคับบัญชาในระดับบริหารและระดับปฏิบัติการอย่างชัดเจน ซึ่งครอบคลุมถึง
การควบคุมทางการเงิน การดำเนินงาน การบริหาร
และการกำกับดูแลการปฏิบัติงานให้เป็นไปตามมาตรฐาน ระเบียบข้อบังคับของบริษัท
พร้อมทั้งกฎเกณฑ์ของทางการ

นอกจากนี้เพื่อให้เกิดกระบวนการกำกับที่ดี จึงได้ตั้งหน่วยงานตรวจสอบภายใน
เพื่อทำหน้าที่สอบทานการปฏิบัติงาน พร้อมทั้งประเมินระบบการควบคุมภายในของหน่วยงานในบริษัท
และรายงานผลต่อคณะกรรมการบริหาร และคณะกรรมการตรวจสอบโดยตรงอย่างสม่ำเสมอ
โดยสรุปสาระสำคัญได้ดังนี้

1.  องค์กร และสภาพแวดล้อม

บริษัท มีผังโครงสร้างองค์กรที่ชัดเจน และได้กำหนดขอบเขตอำนาจ
ความรับผิดชอบแต่ละฝ่ายไว้เป็นลายลักษณ์อักษร มีการกำหนดเป้าหมายการดำเนินธุรกิจที่ชัดเจน
ซึ่งในการกำหนดเป้าหมาย และแผนงาน ฝ่ายจัดการและผู้บริหารแต่ละสายงาน ได้พิจารณา
และกำหนดเป้าหมายธุรกิจ พร้อมกลยุทธ์ในการดำเนินการ ร่วมกัน
จึงเชื่อมั่นว่าสามารถดำเนินการได้อย่างมีประสิทธิผล ซึ่งนโยบาย หรือระเบียบข้อบังคับต่างๆ
สามารถปรับเปลี่ยนให้เหมาะสมกับสภาวะที่เปลี่ยนแปลงไป

นอกจากนี้ในเรื่องของบุคลากร บริษัท ไม่ลืมที่จะปลูกฝังให้พนักงานทุกคนรักในวัฒนธรรมองค์กร
สนับสนุนให้มีสภาพแวดล้อมการทำงานและสวัสดิการที่ดี
ตลอดจนกำหนดมาตรฐานในการประเมินผลการปฏิบัติงานและผลตอบแทนที่ชัดเจนและเป็นธรรม
พร้อมทั้งจัดให้มีการฝึกอบรมเพื่อพัฒนาความรู้เกี่ยวกับตัวสินค้าให้กับพนักงานอย่างสม่ำเสมอ
ทั้งนี้เพื่อสามารถแนะนำสินค้าได้ถูกต้อง และตรงกับความต้องการของลูกค้า

2.  การบริหารความเสี่ยง

คณะผู้บริหารได้พิจารณา
และประเมินความเสี่ยงที่อาจมีผลกระทบต่อการดำเนินงานและการขยายกิจการของบริษัท
โดยมีการวิเคราะห์ถึงความเสี่ยงในแต่ละด้านอย่างสม่ำเสมอ
ซึ่งสอดคล้องกับภาวะเศรฐกิจและการเมืองในขณะนั้น เช่น ความเสี่ยงในการลงทุน
ความเสี่ยงจากภาวะการแข่งขันในอุตสาหกรรม ความเสี่ยงจากต้นทุนผลิตภัณฑ์
ความเสี่ยงจากพฤติกรรมผู้บริโภค เป็นต้น
ทั้งนี้เพื่อนำข้อมูลดังกล่าวมาร่วมกำหนดกลยุทธ์การดำเนินการ และวิธีบริหาร
เพื่อให้ความเสี่ยงอยู่ในระดับที่ยอมรับได้
และสามารถปรับกลยุทธ์หรือกำหนดมาตรการเพื่อป้องกันและรองรับความเสี่ยงนั้นได้อย่างทันท่วงที

3.  การควบคุมการปฏิบัติงานของฝ่ายบริหาร

บริษัทมีการกำหนดขอบเขตอำนาจหน้าที่ และแยกงานด้านการอนุมัติ
การบันทึกบัญชีและข้อมูลสารสนเทศ
ออกจากกันโดยพิจารณาตามความเหมาะสมและตามหลักการกระจายอำนาจในการปฏิบัติงาน
เพื่อให้เกิดประสิทธิผลในการปฏิบัติงาน และสามารถตรวจสอบซึ่งกันและกัน ได้อย่างตรงไปตรงมา

4.  ระบบสารสนเทศ และการสื่อสารข้อมูล

บริษัทให้ความสำคัญเกี่ยวกับระบบสารสนเทศ และการสื่อสารข้อมูลภายในมาโดยตลอด
และได้ปรับปรุงและพัฒนาระบบงานเพื่อให้มีความเป็นปัจจุบันและรวดเร็วมากขึ้น โดยในปี 2553
บริษัทได้พัฒนาโปรแกรมของระบบงานขาย ระบบบัญชี ระบบงานจัดซื้อ ระบบการจัดการสินค้าคงคลัง
ระบบการจัดเก็บข้อมูล เพื่อเพิ่มประสิทธิภาพการดำเนินงาน
นอกจากนี้ในด้านการสื่อสารข้อมูลภายในระหว่างผู้บริหาร ถึงพนักงาน บริษัทได้ใช้ระบบ Share
Point เป็นช่องทางในการสื่อสารข้อมูลต่างๆ ทั้งนี้เพื่อให้การปฏิบัติงานเป็นไปในทิศทางเดียวกัน
และบรรลุเป้าหมายขององค์กร

5.  ระบบการติดตาม

บริษัทได้จัดประชุมผู้บริหารโดยรวมถึงผู้อำนวยการสาขาทุกสาขาเป็นประจำทุกเดือน
เพื่อรับทราบและติดตามผลการปฏิบัติงาน
นอกจากนี้ได้กำหนดให้ผู้ตรวจสอบภายในรายงานผลการตรวจสอบและผลการประเมินระบบการควบคุมภายในของหน่วยงานโดยตรงต่อคณะกรรมการบริหาร
และคณะกรรมการตรวจสอบ อย่างสม่ำเสมอ ทั้งนี้เพื่อให้ผู้ตรวจสอบสามารถปฏิบัติงานได้อย่างอิสระ